  Анжелика Тихонова корреспондент «Большие гастроли» федерал ӵектос улсын Ижкарысь йӧскалык театре Оренбургысь М. Файзи нимо бигер театр вуиз. Кыӵе спектакльёс соос вайизы но мукетыз сярысь 24-тӥ куарусёнэ журналистъёсын пумиськонын театрысь артистъёс но кивалтӥсьсы веразы. Пресс-конференцие Оренбургысь бигер театрысь артистъёс Айрат Хабибуллин, Марсель Рахматуллин но Элиза Яхина, озьы ик чеберлыкъя кивалтӥсьсы Растам Абдуллаев пыриськизы. Со сяна, Удмуртиысь йӧскалык театрлэн кивалтӥсез Андрей Ураськин но элькунысь лулчеберетъя министр Владимир Соловьёв вераськизы. Журналистъёсын пумиськонын Фото: Удмуртиысь йӧскалык театрлэн пресс-службаез © udmteatr.ru Растам Абдуллаев вераз, театрзы 1990-тӥ арын кылдӥз шуыса. Соос пӧртэм-пӧртэм постановкаос пукто: кунгож сьӧрысь классика борды но, йӧскалык произведениоссы борды но басьтӥсько. Туннэ нуналлы труппаязы 21 артистъёс ужало. Одӥгезтэк ваньзы ик соос Удмуртие куинь спектакльзэс возьматыны вуизы. Нырысетӥез соос пӧлысь – «Жизнь моя песней звучала в народе…» (12+) – тодмо кылбурчилы Муса Джалильлы сӥземын но солэн улон-вылонэз, творчествоез но геройлыкез сярысь маде. Ӟуч кылын мынэ. Тӥ тодӥськоды, со Оренбург улосвылын вордӥськиз. Ми соин туж данъяськиськом но со сярысь тросгес адямиос мед тодозы шуыса тыршиськом. Ми та возьматонмес бигер кылын но, ӟуч кылын но шудӥськом. Нырысь ик со бигер кылын вал, собере милемлы ӟуч кылын но лэсьтыны ӵектӥзы. <...> Ми шумпотӥськом, сыӵе адямиен мукет адямиосты но тодматыны быгатӥськом шуыса Растам Абдуллаев, Оренбургысь М. Файзи нимо бигер театрлэн чеберлыкъя кивалтӥсезСпектаклез Удмуртиысь йӧскалык театрлэн сцена вылаз 24-тӥ куарусёнэ возьматозы ини. Андрей Ураськин пусйиз, возьматонын аншлаг луоз. 25-тӥ куарусёнэ учкисьёс азьын «Аршин мал алан» (12+) крезьгуро комедиез пуктозы. Со бигер кылын синхрон амалэн берыктонэн мыноз. Спектакль шундыӝужан палан кузпалъяськон сямъёс сярысь мадёз. Кылсярысь, азьвыл нылъёс анай-атайёссылэн косэмзыя бызё вал. Пиос но кышнозэс кузпалъяськемзы бере гинэ нырысьсэ адӟо вал. Нош егитъёслэн ог-огзылы синмаськыса, яратыса кузпалъяськемзы потэ. Озьы, спектакльлэн сузьетэзъя егит купеч Гаскар вуоно кузпалзэ сюанзы азьын ик адӟыны амал утча. Нош 26-тӥ куарусёнэ шаерысьтымы нылпиослы «Петин день рождения» (0+) выжыкылэз возьматозы. Спектакльлэн валтӥсь героезлы – Петя пияшлы – ӵуказе 7 арес тырмыны кулэ. Со велосипед кузьмамзэс туж-туж возьма. Но таиз нунал бырыны нокызьы уг вала. Малпамтэ шорысь Петыр умме усе но паймымон дуннее – Светофория графствое – сюре, отын ваньзылы сюрес вылтӥ ветлон куронъёсты тодыны кулэ. Нош Петя одӥгеныз но тодмо ӧвӧл. Яркыт, шулдыр выжыкыл пичиослы но, мӧйыослы но тунсыко потоз. Артист Марсель Рахматуллин Оренбургысь бигер театрын 14 ар тырше ини. Солэн верамезъя, федерал программая соос Челябинске но, Башкортостанэ но, Татарстанэ но потазы ни. Ӵектос Россиысь театръёслы о-огзылэн ужан амалъёсынызы тодматскыны туж умой луонлык сётэ. Тужгес бадӟым плюсэз – тодматскыны, вераськыны, эшъяськыны но «эшъяськон выжмес» азинтыны луонлык сётэмез. Со ведь опытэн, учконъёсын тодматскыны, ужам ужмылы, мукет театрысь ужъюлтошъёсмылэн ужзылы анализ лэсьтыны луонлык. Со котьку но тунсыко. Со ми дорын но маке выльзэ усьтыны луонлык сётэ Марсель Рахматуллин, Оренбургысь бигер театрысь артистУдмуртиысь йӧскалык театрлэн кивалтӥсез Андрей Ураськин верамъя, удмурт сцена вылын та нырысетӥез тюрк выжыысь театр. Соин азьланяз артистъёсын эшлыко, шуныт кусыпъёс возёзы шуыса оскемзэ вераз. Бигеръёс Удмуртиын улӥсь калыкъёс пӧлын куинетӥ инты басьто, историяя озьы пӧрмиз, асьмеос котьку но артэ улӥмы, ог-огмылы юрттӥськимы. Лулчеберетэн люкиськон но вашкала вакытэ ик вал, дыр, малы ке шуоно асьмелэн, удмуртъёслэн, ӟучъёслэн но бигеръёслэн, куспамы кенешонмы, ог-огмес валанмы котьку вал, соин ик кык полэс шумпотӥсько тӥледыз ми дорын пумитаны Владимр Соловьёв, Удмуртиысь лулчеберетъя министрПусъём, азьвыл, 16-17 куарусёнэ, «Большие гастроли» федерал программа улсын Удмуртиысь йӧскалык театрысь артистъёс  Оренбурге вуылӥзы. Соос учкисьёслы «Васьлей» (18+) комедиез, «Горе от ума» (12+) спектаклез но «Суперзаяц» (0+) выжыкылэз возьматӥзы. Тодэ вайытом, та вакытэ Удмуртиысь театръёс выль сезонзэз кутско.  Тегъёс: Ижкар Театр Удмуртия Россия йӧскалыклулчеберет бигеръёс  